
Az Európai Parlament állásfoglalása Mohamed Bazoum elnök Nigerben történő jogellenes fogva tartásáról
(2023/2980(RSP))

Az Európai Parlament,
–	tekintettel eljárási szabályzata 144. cikkének (5) bekezdésére és 132. cikkének (4) bekezdésére,
A.	mivel az Abdourahamane Tchiani tábornok vezette katonai puccsot követően Mohamed Bazoumot, Niger demokratikusan megválasztott elnökét feleségével és fiával együtt 2023. július 26-án jogellenesen letartóztatták; mivel a katonai junta feloszlatta a megválasztott kormányt;
B.	mivel Bazoum elnököt és családját azóta kedvezőtlen körülmények között házi őrizetben tartják elegendő élelem és áram nélkül, valamint egészségügyi ellátáshoz való korlátozott hozzáférés mellett;
C.	mivel Bazoum elnök és családja jogellenes bebörtönzésének célja, hogy lemondásra kényszerítsék az elnököt; mivel a junta bejelentette, hogy „hazaárulás” és „az állambiztonság aláásása” miatt büntetőeljárást fog indítani Bazoum elnök ellen, ami akár halálbüntetést is vonhat maga után;
D.	mivel 2020 óta ez a hatodik államcsíny Nyugat-Afrikában; mivel Niger, Mali és Burkina Faso kölcsönös védelmi megállapodást kötött, amely arra kötelezi az aláírókat, hogy támadás esetén segítséget nyújtsanak egymásnak;
E.	mivel a junta önkényesen tartóztatott le minisztereket, tisztviselőket és polgári személyeket, valamint elfojtotta a vele szemben kritikus médiát és a békés ellenvéleményeket;
F.	mivel a junta elutasította a Nyugat-afrikai Államok Gazdasági Közösségének (ECOWAS) közvetítési erőfeszítéseit; mivel hiteles politikai átmenet nincs a láthatáron;
G.	mivel a biztonsági helyzet romlik, és a dzsihádista támadások száma tovább nőtt a puccs és a junta azon döntése óta, hogy követeli a fegyveres csoportok elleni küzdelemben együttműködő francia csapatok távozását; mivel az Európai Unió a Nigerrel folytatott fejlesztési és katonai együttműködésének nagy részét felfüggesztette;
H.	mivel a humanitárius helyzet súlyos, és 4,3 millió ember szorul humanitárius segítségre;
1.	határozottan elítéli a 2023. július 26-i katonai puccsot; felszólít Bazoum elnök és családja, valamint az összes önkényesen fogva tartott személy azonnali és feltétel nélküli szabadon bocsátására, valamint az ellenük felhozott vádak ejtésére;
2.	követeli, hogy haladéktalanul helyezzék vissza Mohamed Bazoumot Niger elnöki posztjára, és haladéktalanul állítsák helyre az alkotmányos rendet;
3.	sürgeti a juntát, hogy tartsa tiszteletben az emberi jogokat, és garantálja a véleménynyilvánítás és a tömegtájékoztatás szabadságát;
4.	felhívja a Tanácsot, hogy vezessen be szankciókat a nigeri junta vezetőivel szemben, és üdvözli, hogy a humanitárius segítségnyújtás folytatódik ugyan, de a költségvetési támogatást és a biztonsági együttműködést felfüggesztették; üdvözli az ECOWAS azon döntését, hogy gazdasági és pénzügyi szankciókat vezet be;
5.	teljes mértékben támogatja az ECOWAS arra irányuló erőfeszítéseit, hogy közvetítés útján politikai megoldás szülessen;
6.	mélységes aggodalmát fejezi ki a nigeri és a regionális biztonsági, emberi jogi és humanitárius helyzet miatt; sajnálatát fejezi ki amiatt, hogy a puccs komolyan veszélyezteti Niger demokratikus, biztonsági és gazdasági fejlődését;
7.	aggodalmát fejezi ki a kölcsönös védelmi megállapodás lehetséges alkalmazása miatt;
8.	hangsúlyozza, hogy a terrorizmus a Száhel-övezet egész területén aláássa a demokratikus konszolidációt és a jogállamiságot; aggodalmát fejezi ki amiatt, hogy Oroszország a regionális stabilitás és a demokrácia kárára megpróbálja növelni jelenlétét a Száhel-övezetben;
9.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az alelnöknek/főképviselőnek, az ECOWAS-nak és az Afrikai Uniónak.

